19727ef7430fc7ae286f089f6541446f
Der har jo altid eksisteret myter om, at Martinus skulle have været homoseksuel. Mit indtryk er at disse myter altid er blevet fejet af banen med, at det var kritikere af Martinus' sag, der ønskede at skade hans troværdighed. Dengang var homoseksualitet jo i høj grad opfattet som noget komplet abnormt, endda sygeligt, og vist også ulovligt.  
  
Martinus sagde jo selv at han var 100% dobbeltpolet, og derfor havde både den maskuline og feminine pol i balance. Han sagde i spøg at han var "gift med hele menneskeheden", når folk spurgte ind til hans kærlighedsliv.  
  
Personligt havde jeg altid troet 100% på at Martinus var dobbeltpolet, og at han måske endda levede i en form for cølibat, da han ikke kunne finde passende partnere i sin samtid.  
  
For nogle år siden så jeg så et interview i serien "Martinus som vi kendte ham" med Sven Åge Rossen. I dette interview afslørede han, at han vidste med 100% sikkerhed at Martinus var homofil (det kaldte de åbenbart homoseksuelle dengang).  
  
Jeg var faktisk selv i chok i ugevis efter at have set interviewet, for jeg må indrømme at jeg finder hans udtalelse og begrundelse troværdig.   
  
Grunden til mit chok var, at hvis Martinus virkelig var dobbeltpolet, hvorfor var han så homofil, og ikke biseksuel? Hvis den menneskelige seksualitet tiltrækkes til en partners humanitet, og ikke biologiske køn, hvorfor var Martinus så kun sammen med mænd? Hvorfor var han ikke sammen med både de mænd og kvinder han måtte have fundet sympatiske?  
  
En yderligere grund til mit chok er jo nok at jeg ubevidst har ophøjet Martinus til noget helligt. Dette faktum, at han var homoseksuel, knuste så mit eget indre billede af Martinus' hellighed. Men det er jo noget personligt og følelsesmæssigt, det er ikke noget med kosmologien som sådan.  
  
Men derfor har jeg altså stadig spørgsmål. Mine to spørgsmål er:  
1) hvorfor var Martinus kun sammen med mænd? Hvorfor var han ikke sammen med både de mænd og kvinder han måtte have fundet sympatiske?  
2) eksisterer der overhovedet anden viden om Martinus' faktiske seksualitet? Udover dette interview med Sven Åge Rossen.  
  
Til dem der ikke har set interviewet er linket her:   
  
Her er oversigt over hvornår de taler om Martinus' seksualitet:  
34:22 (myter om Martinus, "han var homofil")  
38:08 (kommer stille og roligt ind på Martinus' faktiske seksualliv)  
38:36 ("JEG VED han har haft et seksualliv")  
1:09:15 (diskussion om hvorvidt der er lighedstegn mellem dobbeltpolethed og homoseksualitet)
Martinus homofil?
martinus-respondoj.dk
2019.43
Tak for et meget velformuleret indlæg.  
Jeg har lidt til din anden del. Det er godt nok anden hånds, men trods alt fra en som selv havde haft en snak med Martinus om seksualisme og refererede samtalen med ham til mig. Grundlæggende var oplevelsen at Martinus var helt afklaret omkring sin egen seksualitet og også emnet homoseksualitet. Der var med andre ord ikke det "mudder" eller uklarhed, som man kan opleve hos og mellem os "jordmennesker". Det havde også været meget let at tale om seksualisme med Martinus fordi han netop selv havde været så afklaret. Jeg ved ikke om det kan bruges til noget.